Са Виса је Иван Милутиновић отпутовао у Колашин, на прославу трогодишњице Тринаестојулског устанка, 13. јула 1944. године. Колашин, који је у току Народноослободилачке борбе 25 пута ослобађан, био је центар славља. Прослава трогодишњице устанка у Црној Гори почела је свечаним заседањем ЗАВНО-а Црне Горе и Боке, у згради гимназије, а настављена полагањем венаца на Брези и великим збором народа и војске у Смаилагића Пољу, недалеко од Колашина. На Трећем заседању ЗАВНО Црне Горе и Боке, у чијим припремама је учествовао и Иван, донесена је одлука, у складу Другог заседања АВНОЈ-а, о претварању ЗАВНОЦГиБ у Црногорску антифашистичку скупштину народног ослобођења (ЦАСНО), која се конституисана у највише законодавно и извршно тело Црне Горе. На крају заседања изабрано је и Председништво ЦАСНО-а, у чијем чланству је био и Иван.